Kalinin K-9

Kalinin K-9 – 1931–1932 m. Sovietų Sąjungoje K. Kalinino konstruktorių biure sukurtas pigus ir paprastas bendrosios paskirties lėktuvas, pasižymėjęs trumpo pakilimo ir nusileidimo (angl. STOL) charakteristikomis.

Konstrukcija 
Konstrukciškai K-9 buvo aukštasparnis monoplanas su sulankstomais parasolio tipo eliptiniais sparnais, fiksuota važiuokle. Savo forma orrlaivis buvo labai panašus į ankstesnį dvivietį Kalinino modelį K-6, kuris taip pat buvo sukurtas panašiu tikslu. Į lėktuvą buvo montuojamas ekonomiškas mažos galios variklis „Walter NZ-60“. K-9 konstrukcija – mišri – rėmas iš plieno vamzdelių, fanera dengtas fiuzeliažas, drobe dengti pilnai medinės konstrukcijos sparnai, prie fiuzeliažo tvirtinti statramsčių sistema. Sandėliavimui ir transporavimui lėktuvo sparnus du žmonės galėjo sudėti per dvi-tris minutes. Uodegos paviršiai taip pat buvo sudedami. Pagrindinė šio sprendimo priežastis buvo siekis, kad mašinai nereikėtų didelių angarų, ją būtų sandėliuoti kolūkio tvarte.

Gamyba 
Lėktuvas buvo kuriamas Charkivo miesto Dzeržinskio rajono OSAviaChim’o (rus. Общество содействия обороне, авиационному и химическому строительству – ОСОАВИАХИМ, (liet. „Visuomeninė gynybos paramos aviacinei ir chemijos statybai draugija“) skyriaus iniciatyva, kaip masinės aviacijos, paprastas, nesunkiai valdomas orlaivis. Pirminė jo paskirtis buvo matoma kaip sovietinių sričių administracijoms ir tuo metu sovietų valdžios masiškai steigtiems kolūkiams skirtas ryšių lėktuvas, kurio pagalba būtų galima išspręsti prastų kelių ir neišvystyto telefono bei telegrafo tinklo sąlygojamas susisiekimo ir susižinojimo problemas, taip pat jis būtų tinkamas žemės ūkio darbams. Kūrėjų kolektyvas orlaivį taip ir vadino – „oblispolkominiu“ (rus. облисполкомоский) ir siekė, kad lėktuvo kaina atitiktų potencialių klientų – sričių administracijų (vykdomųjų komitetų – ispolkomų) ir kolūkių finansines galimybes. Priimtina kaina buvo laikomi 7000 SSRS rublių (suma, oficialiu tuometiniu kursu lygi 3601,93 JAV dolerio (1932 m. vasario 1 d. kursu), 36019,34 lito) arba maždaug mažalitražio automobilio kaina.

Lėktuvo projektavimui iš pradžių vadovavo I. G. Nemanas (И. Г. Неман), vėliau – A. J. Ščerbakovas (А. Я. Шчербаков).

Lėktuvo kūrimas ir gamyba Ckarkivo aviacijos gamykloje (rus. Харьковский авиационный завод) buvo finansuojama Charkivo miesto Dzeržinskio rajono OSAviaChim’o (rus. ОСОАВИАХИМ, (liet. „Visuomeninė gynybos paramos aviacinei ir chemijos statybai draugija“) skyriaus surinktomis lėšomis. Buvo pagamintas vienintelis egzempliorius, tačiau pati tokio lėktuvo statybos idėja nesulaukė SSRS valdžios paramos ir projektas buvo nutrauktas.

Nors K-9 turėjo nemažai privalumų, jo kūrimas neperžengė prototipo stadijos ne dėl techninių problemų, nes buvo naudojamos patikrintos technologijos ir sprendimai. Projekto nesėkmės priežastimi laikytina psichologinė nuostata, dėl kurios bandymai surengti vadinamąjį „liaudies lėktuvą“ taip pat žlugo ir kitose šalyse. Tokie „liaudies lėktuvai“ tiesiog neturėjo savo vartotojo.

Naudojimas 
Naujoji mašina visuomenei pristatyta 1930 m. lapkričio 7 d. Mažas, 50-60 km/h, tūpimo greitis leido K-9 nusileisti net labai trumpuose takuose. 1931 m. gegužės 13 d. lektuvas sovietų aviacijos registre buvo registruotas numeriu CCCP-Л99. Bandymai parodė, kad 60 AG galios „Walter NZ-60“ variklis šiam lėktuvui buvo kiek per silpnas. Po bandymų lėktuvas liko Charkovo aviaicjos gamykloje, kur dėl kitų projektų jis buvo užmirštas. 1931 m. jame buvo sumontuotas NACA variklio gaubtas ir važiuoklės aerodinaminiai gaubtai. Po modernizacijos, 1934 m, kaip sportinis lėktuvas jis buvo perduotas Charkovo aeroklubui (rus. Харьковский аероклуб), iš kur daugiau informacijos apie jo panaudojimą nėra.

Lėktuvo nesėkmė nebuvo susijusi su tragišku konstruktorių biuro vadovo likimu. 1938 m. Konstantinas Kalininas buvo suimtas, apkaltintas šnipinėjimu ir sabotažu bei spalio 22 d. sušaudytas.

Techniniai duomenys 

Šaltinis: Tableau des Avions légers de l´U.R.S.S. créés entre 1923 et 1935, L´Aérophile. 1936, p. 17

 Įgula: 1 pilotas

 Keliamoji galia: 1 keleivis
 Sparno mojis: 11,98 m
 Ilgis: 7,58 m
 Sparnų plotas: 22,60 m2
 Sparno apkrova: 32,9 kg/m2
 Tuščio svoris: 550 kg
 Kilimo svoris: 745 kg
 Jėgainė: žvaigždinis penkių cilindrų vidaus degimo variklis Walter NZ-60
 Galia:
 Kilimo: 75 AG (55 kW) esant 1750 aps/min.
 Nominali: 60 AG (44 kW) esant 1400 aps/min.
 Propeleris: dvimentis, medinis, fiksuoto žingsnio

Skrydžio duomenys 

 Maksimalus greitis: 138 km/h
 Kreiserinis greitis: 122 km/h
 Tūpimo greitis: 50-60 km/h
 Skrydžio lubos: 3 000 m
 Skrydžio trukmė: 3 h

Literatūra 

 (EN) ANDERSSON, Lennart. Soviet Aircraft and Aviation 1917–1941. Putnam Aeronautical Books, London 1997. ISBN 0-85177-859-3
 (CZ) AUBRECHT, Richard. Kalinin K-9. Nelehozeves: Občanské sdružení valka.cz, 2016-09-05
 (RU) Доллар США, Archive. Central Bank of Russia.
 (EN) GREY, C.G., ed. (1931). Jane’s all the World’s Aircraft 1931. London: Sampson Low, Marston & company, Ltd. p. 230c.
 (CZ) MAXOVÁ, Ema. Létající pevnost: Obří sovětský bombardér byl neuvěřitelným strojem. inStory.cz, 2019-10-18
 (CZ) NĚMEČEK, Václav. Z historie sovětského letectví – Cvičná a sportovní letadla. Letectví. 1950-10-02, roč. 26. (1950), čís. 20, p. 466–470.
 (EN) PIKE, John. Konstantin Alekseevich Kalinin. GlobalSecurity.org, 2018-10-05
 (RU) В.В.Шавров, Самолёты страны советов. К-9 // Крылья Родины. – М:: ДОСААФ, 1972. – № 11. – С. 32.
 (RU) ŠAVROV, Vadim Borisovič (1994): История конструкций самолетов в СССР до 1938 г. 4. izd .,Moskva: Mašinostroenie, ISBN 5-217-02528-X
 (FR) Tableau des Avions légers de l´U.R.S.S. créés entre 1923 et 1935, L´Aérophile. 1936, p. 17
 (EN) ZGUROVSKY, M.Z. Konstantin Kalinin. Interrupted flight. Kyiv: National Technical University of Ukraine, “Igor Sikorsky Kyiv Polytechnic Institute”

Išnašos 

Kalinin orlaiviai
Parasolis
Ryšių lėktuvai